Elızabeth ek'ètaı sa hotıeda-le ekò Nǫ̀htsı̨,
yak'eet'ı̨į̀ Gabrıel wìyeh Galılee nèk'e,
kǫ̀ta Nazareth ts'ǫ̀ yı̨ı̨hɂà.
Yak'eet'ı̨į̀,
t'eekogòò Mary wìyeh ts'ǫ̀ yatı nìı̨ɂǫ.
Eyı t'eekoa sìı dǫ Joseph wìyeh xè honìda ha wììchì ı̨lè.
Joseph,
k'àowocho Davıd wets'ıhɂǫ̀ǫ-dǫǫ̀ hǫt'e.
Yak'eet'ı̨į̀ Mary ts'ǫ̀ ajà hayèhdı,
“Nexè sìghà welè!
Nı̨ sìı ts'èko hazǫǫ̀ nahk'e nexè sìghà hòɂǫ hǫt'e.
Nǫ̀htsı̨ nexè hǫt'e,”
yèhdı.
Mary dèhyeh lajà.
Dàdıì-adı yı̨ı̨hwhǫ.
Hanìkò yak'eet'ı̨į̀ yets'ǫ̀ hadı,
“Mary,
nı̨ı̨jı̨-le.
Nǫ̀htsı̨ neghǫ sǫnıwǫ hǫt'e.
Hotıı̨da-le anede ha;
dǫzhìa nìı̨htè ha.
Zezì wìyeh anele ha.
Dǫ-wet'àaɂàa-deè elı̨ ha.
Nǫ̀htsı̨ wenahk'e gǫ̀hłı̨-le Weza gıìhdı ha.
Nǫ̀htsı̨ sìı K'àowocho elı̨į̀ ayele ha,
wèot'ı̨ k'àowocho Davıd lanì.
Welǫ whìle ts'ǫ̀ Israel got'ı̨į̀ gha K'àowocho elı̨ ha,”
yèhdı.
Mary yak'eet'ı̨į̀ ts'ǫ̀ hadı,
“Dǫzhìı k'èehsǫ-le t'à,
dànì sexè hagòjà lì?”
yèhdı.
Yak'eet'ı̨į̀ yets'ǫ̀ hadı,
“Yedàyeh Nezı̨ı̨ nek'e ade ha eyıts'ǫ Nǫ̀htsı̨ wenahk'e gǫ̀hłı̨-le sìı wets'ǫ t'asìı nàtsoo nek'e ade ha.
Eyıt'à eyı chekoa degaı wegǫ̀hłı̨ ha sìı Nǫ̀htsı̨ Weza wìyeh ha.
Nèot'ı̨ Elızabeth ts'ǫǫ̀ko whelı̨ kò ededı̨ sı dǫzhìa nìhtè ha.
Ededı̨ ‘weza whìle’ gıìhdıı sìı dıì xè ek'ètaı sa hotıeda-le hǫt'e.
Nǫ̀htsı̨ sìı t'asìı wegha dìì gǫ̀hłı̨ nıìle,”
yèhdı.
Mary hadı,
“Nǫ̀htsı̨ sets'ǫ̀ K'àowo hǫt'e.
Sexè dàgode ha nı̨ı̨dıı sìı,
wek'ę̀ę̀ welè,”
yèhdı.
Eyı tł'axǫǫ̀ yak'eet'ı̨į̀ yets'ǫǫ̀ ajà.